କାମ ପଛେ ଯାହା ହେଉ, ଠିକାଦାରଙ୍କୁ ପୋଷୁଛନ୍ତି ସରକାର\nନୂଆଁଗା,୧୮। ୧୨(ଡି.ଏନ.ଏ.)-ଗରିବଙ୍କୁ ଘର ଖଣ୍ଡେ ଯୋଗାଇଦେବା, ପ୍ରତ୍ୟେକ ଘରେ ଶୌଚାଳୟ ନିର\nକାମ ପଛେ ଯାହା ହେଉ, ଠିକାଦାରଙ୍କୁ ପୋଷୁଛନ୍ତି ସରକାର\t December 18th, 00:00 AM December 18th, 00:00 AM\nନୂଆଁଗା,୧୮। ୧୨(ଡି.ଏନ.ଏ.)-ଗରିବଙ୍କୁ ଘର ଖଣ୍ଡେ ଯୋଗାଇଦେବା, ପ୍ରତ୍ୟେକ ଘରେ ଶୌଚାଳୟ ନିର୍ମାଣ, ଗ୍ରାମାଞ୍ଚଳଗୁଡ଼ିକରେ ହାଇମାକ୍ସ ଲାଇଟ୍ (ଷ୍ଟ୍ରିଟ୍ଲାଇଟ) ଭଳି ବ୍ୟବସ୍ଥା କରାଯିବା ଉପରେ ସରକାର ଗୁରୁତ୍ୱ ଦେଇଛନ୍ତି। ଏଭଳି ଯୋଜନାରେ ବିଶେଷ କରି ଗ୍ରାମାଞ୍ଚଳରେ ବସବାସ କରୁଥିବା ଲୋକେ ଅଧିକ ଉପକୃତ ହୋଇପାରିବେ ବୋଲି ପ୍ରଶାସନଠାରୁ ଆରମ୍ଭ କରି ସରକାର ଡିଣ୍ଡିମ ପିଟି ଚାଲିଛନ୍ତି। ଦୁର୍ଭାଗ୍ୟର ବିଷୟ ପ୍ରକୃତ ହିତାଧିକାରୀମାନେ ଯୋଜନାର ସୁଫଳ ପାଇପାରୁନାହାନ୍ତି। ଏହାର ଅନେକ ନଜିର ରହିଛି। ସ୍ବଚ୍ଛ ଭାରତ ଅଭିଯାନର ଲକ୍ଷ୍ୟ ମୁତାବକ ଗାଁ ଗାଁରେ ନିର୍ମାଣ ହୋଇଥିବା ନିମ୍ନମାନର ଶୌଚାଳୟ, ପ୍ରଧାନମନ୍ତ୍ରୀ ଆବାସ ଯୋଜନାରେ ଚଞ୍ଚକତା ଏହାର ଜ୍ୱଳନ୍ତ ଉଦାହରଣ। ସୁନ୍ଦରଗଡ଼ ଜିଲା ଆଦିବାସୀ ବହୁଳ ନୂଆଗଁା ବ୍ଲକ ଚିତାପେଡ଼ି, ଖୁଣ୍ଟଗାଁ ଭଳି ଅନେକ ପଞ୍ଚାୟତରେ ନିମ୍ନମାନର ଶୌଚାଳୟ ନିର୍ମାଣ ହୋଇଥିବା ଗୁରୁତର ଅଭିଯୋଗ ହୋଇଆସୁଛି। ଶୌଚାଳୟ ନିର୍ମାଣ ଲାଗି ୧୨ହଜାର ଟଙ୍କା ଧାର୍ଯ୍ୟ ହୋଇଥିବା ବେଳେ କେତେକ ଠିକାଦାର ୭ରୁ ୮ ହଜାର ଟଙ୍କା ମଧ୍ୟରେ ଯେଣତେଣ ଉପାୟରେ ନିମ୍ନମାନର ଶୌଚାଳୟ ତିଆରି କରି ନିଶରେ ଘିଅ ମାରି ବୁଲୁଛନ୍ତି। ଏଭଳି ନିମ୍ନମାନର ଶୌଚାଳୟ ନିର୍ମାଣ ଜାରି ରହିଲେ ଆଗାମୀଦିନରେ ସରକାରଙ୍କ ସ୍ବଚ୍ଛ ଭାରତ ଅଭିଯାନ ବାଟବଣା ହୋଇପଡ଼ିବ ସ୍ପଷ୍ଟ ହୋଇଛି। ନିମ୍ନମାନର ହେଉଥିବା ଶୌଚାଳୟ ଆଉ କିଛି ମାସ ପରେ ଭାଙ୍ଗି ଯାଇ ମାଟିରେ ଯେ ମିଶିଯିବ ଜଳ ଜଳ ଦିଶିଲାଣି। ସେହିପରି ୨୦୧୬-୧୭ ଓ ୨୦୧୭-୧୮ ଆର୍ଥିକ ବର୍ଷରେ ନୂଆଗାଁ ବ୍ଲକ ୨୦ ପଞ୍ଚାୟତରେ ପ୍ରଧାନମନ୍ତ୍ରୀ ଆବାସ ଯୋଜନା, ବିଜୁ କୁଟୀର ଯୋଜନାରେ ଏସ୍ଇସିସି ତାଲିକା ଅନୁଯାୟୀ ଉପଭୋକ୍ତାମାନଙ୍କୁ ଘର ଯୋଗାଇ ଦିଆଯାଇଛି। ହେଲେ କେତେକ ପଞ୍ଚାୟତରେ ଉକ୍ତ ତାଲିକାରୁ ଉପଭୋକ୍ତାମାନଙ୍କ ନାମ ବିଭିନ୍ନ ଆଳ ଦେଖାଇ ତଳ ଉପର କରାଯାଇଥିବା ଓ ଗରିବ ହିତାଧିକାରୀଙ୍କୁ ତାଲିକାରେ ସାମିଲ କରାଯାଇ ନଥିବା ଜଣାପଡ଼ିଛି। ସେହିପରି ଯେଉଁମାନେ ଘରଡିହ ପାଇଛନ୍ତି। ସେମାନଙ୍କୁ ଦଲାଲମାନେ ଶୋଷଣ କରିଚାଲିଛନ୍ତି। ତିଆରି କରିଦେବ କହି କାର୍ଯ୍ୟାଦେଶଠାରୁ ଆରମ୍ଭ କରି ହିତାଧିକାରୀଙ୍କ ବ୍ୟାଙ୍କ୍ ପାସ୍ବୁକ୍କୁ ନେଇ ଯାଉଛନ୍ତି। ଘର ତିଆରି ଆଳରେ ପର୍ଯ୍ୟାୟ କ୍ରମେ ହିତାଧିକାରୀଙ୍କ ଆଙ୍ଗୁଠି ଚିହ୍ନ ଅଥବା ଦସ୍ତଖତ ନେଇ ସେମାନଙ୍କ ବ୍ୟାଙ୍କ ଆକାଉଣ୍ଟକୁ ଆସୁଥିବା ଯୋଜନା ଟଙ୍କା ଉଠାଇ ନେଉଛନ୍ତି। ବର୍ତ୍ତମାନ ନୂଆଗାଁ ବ୍ଲକର ଅଧିକାଂଶ ପଞ୍ଚାୟତରେ ଏଭଳି କେଳେଙ୍କାରୀ ଚାଲିଛି। ଫଳରେ ହିତାଧିକାରୀ ନିଜ ଘର ପାଇଁ କେତେ ଟଙ୍କା ସରକାରଙ୍କ ଠାରୁ ପାଇଲା ଜାଣିପାରୁନାହିଁ। ଆଉ ଦଲାଲଙ୍କ ଚକ୍ରାନ୍ତରେ ଘରଟି ମଧ୍ୟ ଅତ୍ୟନ୍ତ ନିମ୍ନମାନର ହୋଇପଡ଼ୁଛି। ପଞ୍ଚାୟତଗୁଡ଼ିକରେ ବିଲ୍ କରିବାଠାରୁ ଆରମ୍ଭ କରି ବିଭିନ୍ନ ଆଳ ଦେଖାଇ ହଇରାଣ କରାଯାଉଥିବା କେତେକ ହିତାଧିକାରୀ ନାମ ଗୋପନ ରଖି ପ୍ରକାଶ କରିଛନ୍ତି । ଗୋଟିଏ ଗୋଟିଏ ଘର ନିର୍ମାଣରେ ୨୦ରୁ ୨୫ ହଜାର ଟଙ୍କା ଦଲାଲମାନେ ଲାଭ କରୁଥିବା ସୂଚନା ମିଳିଛି। ଘର ନିର୍ମାଣ ପିଛା ସରକାର ୧ଲକ୍ଷ ୩୦ହଜାର ଟଙ୍କା ଯୋଗାଇ ଦେଉଛନ୍ତି। ଏପରି କି ନିର୍ଦ୍ଦିଷ୍ଟ ସମୟ ମଧ୍ୟରେ ଘର ତିଆରି ଶେଷ ହେଲେ ଅଧିକ ୨୦ହଜାର ଟଙ୍କା ପୁରସ୍କାର ସ୍ବରୂପ ଦିଆଯିବାର ବ୍ୟବସ୍ଥା ମଧ୍ୟ ରହିଛି । ହେଲେ ପ୍ରଶାସନର ନାକ ତଳେ ଚାଲିଥିବା ଦଲାଲ୍ରାଜ୍ ସରକାର ଯୋଜନାକୁ ଅଳିଆ କରିଚାଲିଛି। ବିଭିନ୍ନ ପଞ୍ଚାୟତ ରାସ୍ତାକଡ଼ରେ ହାଇମାକ୍ସ ଲାଇଟ ଯୋଗାଣରେ ବ୍ୟାପକ ଅନିୟମିତତା ଓ ପ୍ରିୟାପ୍ରୀତି ପୋଷଣ ଜାରି ରହିଛି। ଠିକାଦାରମାନେ ଯୋଜନା କାର୍ଯ୍ୟରେ ପୋଷି ହୋଇଚାଲିଛନ୍ତି। କେତେକ ଦୁର୍ନିତୀଖୋର ଅଧିକାରୀ, ଠିକାଦାର ଓ ଦଲାଲଙ୍କ ମଧ୍ୟରେ ମଧୁଚନ୍ଦ୍ରିକା ଯୋଗୁ ପରିସ୍ଥିତି ନେଡ଼ି ଗୁଡ଼ କହୁଣୀକୁ ବୋହିଯିବା ଭଳି ହୋଇଛି।
